મહાત્માઓ અને મંત્રીશ્વરે આ અંગેના ઉપાયની ચર્ચા – વિચારણા કર્યા બાદ મુનિવરોએ ગિરિઆરોહણ કરવા માટે સોપાન ઉપર પગરવ માંડ્યા. ત્યાં જ પાછળથી અટકી જવાનો આદેશ છતાં દ્રઢમનોબળ સાથે મંદગતિથી આગળ વધ્યા. ફરી પાછળથી આક્રોશ સાથે રાડ પાડી ત્યારે અધિકારીના આક્રોશ સામે મુનિવરે પણ “ઈંટ કા જવાબ પથ્થરસે”ના ન્યાયથી જવાબ આપ્યો. સમા પક્ષની મૂંડકવેરાની માંગણીને ફગાવી દઈ મુનિવરો બે દિવસની ઘોર તપશ્ચર્યાના અંતે ગિરિવરના તથા પ્રભુના દર્શન પામ્યા. આ બાજુ પોતાનું ધાર્યું ન થવાથી વેરો ઉઘરાવવાના અધિકારીઓનો ક્રોધ આસમાને ચડ્યો . વર્ષોની મૂંડકવેરાની આ પદ્ધતિનો ઘાત થવાથી કોઈપણ હિસાબે ન્યાય મેળવવા તે સૌ મહામાત્ય પાસે પહોંચ્યા. મહામાત્યે તેઓની બધી વાત સાંભળીને આશ્વાસન આપતાં કહ્યું કે, “આપણે આ અંગે જરૂર વિચારીશું.”